Nog olie in Namibië ontdekArgieffoto bloot ter illustrasie. (Foto: Pixabay) Namibië het Maandag aangekondig dat nog olie aan dié land se suidkus ontdek is – die derde vonds in ’n jaar. Verdere werk sal nou gedoen word om die gehalte en grootte van die reservoir te bepaal wat diep onder die water sowat 270 km van die kus geleë is. “Ons is verheug om hierdie derde olie-ontdekking aan te kondig,” het die staatsbeheerde oliefirma, Nasionale Petroleumkorporasie van Namibië (Namcor), gesê. “Hierdie ontdekking het die opwindende wêreldklaspotensiaal van eksplorasie aan die Oranjebekken bewys. Dit is ’n geologiese getuienis van die beduidende koolwaterstofpotensiaal in die diep water.” Dit is die tweede vonds wat gemaak is sedert Shell, QatarEnergy en Namcor in Februarie verlede jaar hande gevat het in die soeke na olie. Shell en QatarEnergy hou elk ’n belang van 45% in die vennootskap en Namcor 10%. Frankryk se TotalEnergies het ook ’n olie-ontdekking aangekondig. Namibië produseer tans geen fossielbrandstowwe nie, hoewel sy noordelike buurland Angola ’n groot produsent is.